Juunis 1940 see lõpplahendus saabuski. 17. juunil okupeerisid  üle Narva silla vuranud Nõukogude väeüksused Eesti. Ei ühtki pauku enda kaitseks, isegi Kaitseliit pidi ülemjuhataja käsul selsamal päeval "vabatahtlikult" loovutama oma relvad. Et kõik nii libedasti läks, see oli venelastelegi üllatus, arvestasid nad ju ikkagi mingi vastupanuga. Nüüd mängiti kiirelt lavastaja Andrei Ždanovi juhtimisel etendus Eesti vabatahtlikust astumisest Nõukogude Liidu rahvaste vennalikku perre. 21. juunil meeleavaldusega alanud tsirkus päädis 6. augustil Eesti vastuvõtmisega Nõukogude  Liidu koosseisu.